EL
L 118/50
Επίσημη Εφημερίδα της Ευρωπαϊκής Ένωσης
4.5.2023
ΠΑΡΑΡΤΗΜΑ II
Το παράρτημα II (ΜΕΡΟΣ ATCO.AR) του κανονισμού (ΕΕ) 2015/340 τροποποιείται ως εξής: 1.
η παράγραφος ATCO.AR.A.005 αντικαθίσταται από το ακόλουθο κείμενο: «ATCO.AR.A.005 Προσωπικό α) Οι αρμόδιες αρχές εκπονούν και επικαιροποιούν ανά διετία αξιολόγηση του ανθρώπινου δυναμικού που απαιτείται για την εκτέλεση των εποπτικών καθηκόντων τους με βάση την ανάλυση των διαδικασιών που απαιτούνται από τον παρόντα κανονισμό.
β) Το προσωπικό που εξουσιοδοτεί η αρμόδια αρχή για την εκτέλεση εργασιών πιστοποίησης ή εποπτείας, ή και των δύο, διαθέτει εξουσιοδότηση για να ασκεί κατ’ ελάχιστον τα ακόλουθα καθήκοντα: 1) να εξετάζει τα έγγραφα, καθώς και τις άδειες, τα πιστοποιητικά, τα αρχεία, τα δεδομένα, τις διαδικασίες και κάθε άλλο υλικό που αφορά την εκτέλεση του απαιτούμενου καθήκοντος· 2) να λαμβάνει αντίγραφα ή αποσπάσματα από αυτά τα αρχεία, τα δεδομένα, τις διαδικασίες ή άλλο υλικό· 3) να ζητεί εξηγήσεις· 4) να εισέρχεται στις σχετικές εγκαταστάσεις και τους χώρους λειτουργίας· 5) να διενεργεί ελέγχους και επιθεωρήσεις, συμπεριλαμβανομένων απροειδοποίητων επιθεωρήσεων· 6) να λαμβάνει ή να κινεί μέτρα επιβολής, κατά περίπτωση.»·
2.
η παράγραφος ATCO.AR.A.010 αντικαθίσταται από το ακόλουθο κείμενο: «ATCO.AR.A.010 Καθήκοντα των αρμόδιων αρχών Στα καθήκοντα των αρμόδιων αρχών περιλαμβάνονται: α) η έκδοση, η αναστολή και η ανάκληση αδειών, ικανοτήτων, καταχωρίσεων και ιατρικών πιστοποιητικών· β) η έκδοση προσωρινών εξουσιοδοτήσεων εκπαιδευτή εργασιακής εκπαίδευσης σύμφωνα με την παράγραφο ATCO.C.025· γ) η έκδοση προσωρινών εξουσιοδοτήσεων αξιολογητή σύμφωνα με την παράγραφο ATCO.C.065· δ) η επανεπικύρωση και η ανανέωση καταχωρίσεων· ε)
η επανεπικύρωση, η ανανέωση και ο περιορισμός ιατρικών πιστοποιητικών μετά από παραπομπή από αεροϊατρικό εξεταστή (ΑΜΕ) ή αεροϊατρικό κέντρο (AeMC)·
στ) η έκδοση, η επανεπικύρωση, η ανανέωση, η αναστολή, η ανάκληση, ο περιορισμός και η μεταβολή πιστοποιητικών αεροϊατρικού εξεταστή· ζ)
η έκδοση, η αναστολή, η ανάκληση και ο περιορισμός πιστοποιητικών φορέα εκπαίδευσης και πιστοποιητικών αεροϊατρικών κέντρων·
η) η έγκριση σειρών μαθημάτων και σχεδίων εκπαίδευσης καθώς και προγραμμάτων επάρκειας προσωπικού μονάδας, καθώς και μεθόδων αξιολόγησης· θ) η έγκριση της μεθόδου αξιολόγησης για την απόδειξη της γλωσσικής επάρκειας και η θέσπιση απαιτήσεων που ισχύουν για τους φορείς αξιολόγησης γλωσσικής επάρκειας, σύμφωνα με την παράγραφο ATCO.B.040· ι)
η έγκριση της ανάγκης ανεπτυγμένου επιπέδου (επιπέδου πέντε) γλωσσικής επάρκειας, σύμφωνα με την παράγραφο ATCO.B.030 στοιχείο δ)·
ια) η εποπτεία των φορέων εκπαίδευσης, συμπεριλαμβανομένων των οικείων σειρών μαθημάτων και σχεδίων εκπαίδευσης· ιβ) η έγκριση και η εποπτεία των προγραμμάτων επάρκειας προσωπικού μονάδας· ιγ) η καθιέρωση κατάλληλων διαδικασιών προσφυγής και μηχανισμών κοινοποίησης· ιδ) η διευκόλυνση της αναγνώρισης και της ανταλλαγής αδειών, συμπεριλαμβανομένης της μεταφοράς των αρχείων των ελεγκτών εναέριας κυκλοφορίας και της επιστροφής της παλαιάς άδειας στην αρμόδια αρχή έκδοσης, σύμφωνα με την παράγραφο ATCO.AR.D.003· ιε) η διευκόλυνση της αναγνώρισης των πιστοποιητικών φορέα εκπαίδευσης και των εγκρίσεων σειρών μαθημάτων, καθώς και της έγκρισης της μεθόδου αξιολόγησης για την απόδειξη της γλωσσικής επάρκειας.»·